പ്രളയഭീതിയില്ലാതെ വിമാനത്താവളം നെടുമ്ബാശേരി: 2018ലെ മഹാപ്രളയത്തെ തുടര്ന്ന് വെള്ളം കയറി ഏറെ നാശനഷ്ടമുണ്ടായ വിമാനത്താവളത്തില് സമാന സാഹചര്യമുണ്ടായാല് നേരിടാന് നടപ്പാക്കിയ ഓപ്പറേഷന് പ്രവാഹ് വിജയം കണ്ടതായി സിയാല് അധികൃതര്. നിലവിലെ സാഹചര്യത്തില് കഴിഞ്ഞ ദിവസങ്ങളില് പെയ്ത അമിത മഴ വിമാനത്താവളത്തിന്റെ പ്രവര്ത്തനത്തെ ബാധിച്ചിട്ടില്ലെന്നും പ്രതികൂല കാലാവസ്ഥയില് ഒരു വിമാനം പോലും ഇറങ്ങാന് കഴിയാതെ തിരിച്ചു വിടേണ്ടി വന്നിട്ടില്ലെന്നും എയര്പോര്ട്ട് അധികൃതര് പറഞ്ഞു. 120 കോടി രൂപ ചെലവഴിച്ച് നടപ്പാക്കിയ ഓപ്പറേഷന് പ്രവാഹ് പദ്ധതിയില് പെരിയാറിന്റെ കൈവഴിയായ ചെങ്ങല്തോട് മൂന്നര കിലോമീറ്ററോളം ശുചീകരിച്ചു. തോടിന്റെ വീതി എട്ടു മുതല് 20 മീറ്റര് വരെ കൂട്ടി. വെള്ളത്തിന്റെ ഒഴുക്ക് തടസപ്പെടാതിരിക്കാനും സമീപ പ്രദേശങ്ങള് ഒറ്റപ്പെട്ടുപോകാതിരിക്കാനുമായി മൂന്നു പാലങ്ങള് നീളം കൂട്ടിയും വീതി കൂട്ടിയും പുതുക്കി നിര്മിച്ചു. വിമാനത്താവളത്തിന്റെ സമീപ പ്രദേശങ്ങളിലെ പ്രധാന തോടുകളുടെ ശുചീകരണം ഉള്പ്പെടെയുള്ള പ്രവൃത്തികള് ഓപ്പറേഷന് പ്രവാഹിന്റെ ഭാഗമായി കഴിഞ്ഞ മൂന്നു വര്ഷമായി നടപ്പാക്കുന്നുണ്ടെന്ന് സിയാല് വക്താവ് പറഞ്ഞു. ഇടുക്കി, ഇടമലയാര് ഡാമുകള് തുറന്നതിനെ തുടര്ന്ന് കഴിഞ്ഞ രണ്ടു ദിവസങ്ങളില് സിയാല് എംഡി എസ്. സുഹാസിന്റെ നേതൃത്വത്തില് വിവിധ ഏജന്സികളുടെ യോഗം ചേര്ന്നു സ്ഥിതിഗതികള് വിലയിരുത്തിയിരുന്നു.